Pretoria FM is 25 jaar jonkWillie Spies is die besturende direkteur van Pretoria FM. Foto: Reint Dykema. Deur dr. Christo Pretorius Pretoria FM het Sondagaand 16 September ŉ kwarteeu se uitsaaidiens met groot dankbaarheid en vreugde in die Senotaaf-saal van die Voortrekkermonument gevier. Hierdie vieringe was ’n geleentheid aan luisteraars, personeel en medewerkers om opnuut te besin oor die rol wat die radiostasie in sy gemeenskap en op ander platforms speel. Dit het vereis dat ŉ opname gemaak word van die omgewing, die wêreld waarin Pretoria FM-diens lewer. As media-instrument neem Pretoria FM kennis van die kenmerke en invloed van die wêreld waarin ons hoop, glo en leef in Afrikaans. Van daardie kenmerke is die deelname van luisteraars aan programme en met sosiale platforms ter hand is interaksie op globale skaal en die deel van gebeure ŉ breukdeel van ŉ sekonde ver. Inligting, nuus, gebeure is nie net onmiddellik en skielik nie, maar orals toeganklik. Dit word kruis en dwars oor die aardbol en dikwels gelyktydig gedeel. Terwyl berigte oor plaasmoorde die wêreld ingestuur word, is daar gelyktydig ŉ veldtog om berigte hieroor te diskrediteer, ander beelde van die werklikheid te skep en dit word deel van ŉ stroom van miljoene berigte wat gelyktydig plaasvind en ŉ oorbelading van inligting veroorsaak. Die effek hiervan het die mediumkenner, Marschall McLuhan, uitgewys: Enersyds lei die onmiddellike en gelyktydige beriggewing na ŉ ongenuanseerde wêreld. ŉ Wêreld ontdaan van nuanses en sonder ŉ oorkoepelende en samebindende verhaal. ŉ Wêreld waar almal elke ander mens beïnvloed en waar die onmiddellikheid van inligting lei tot ŉ gefragmenteerde lewe en ongetoetste oordeel. Dit is die gefragmenteerde lewe wat tot die verlies aan identiteit bydra, want identiteit is, na die oordeel van die huidige tydsgees, ŉ oorblyfsel van ŉ vergane era. Andersyds lei die oorbelading van inligting, die onmiddellikheid en gefragmenteerdheid daarvan na verskillende hanteringsmeganismes, waarvan een die skep van ikone is. Ikone as persoonlikhede of instansies aan wie ŉ bepaalde gesag toegeken word en wat vertroue (verdiend of onverdiend) wek en wie se oordeel aangehang word. Hierdie instansies, instellings en mense is deel van die daaglikse lewensritme. Dit is hulle wat kan help met die sif van die kaf en die koring, wat ŉ spieël is waardeur die wêreld gekaats word. Ikone is die instrumente wat ŉ komplekse en onbekende wêreld vereenvoudig en verstaanbaar kan maak – of kan vertroebel. In ŉ komplekse en onbekende wêreld reik Pretoria FM graag en steeds die hand na sy luisteraarsgemeenskap met die uitnodiging om mee te werk aan ons voortbestaan. ŉ Voortbestaan gebou op die volgende bestaansredes: